Source: https://domov.sme.sk/c/6766132/z-nebankovky-pohotovost-presiel-za-exekutora.html
Timestamp: 2017-08-24 10:41:08+00:00
Document Index: 326160

Matched Legal Cases: ['súd ', 'súd ', 'súd ', 'Súd ', 'súd ', 'súd ']

Z nebankovky Pohotovosť prešiel za exekútora - domov.sme.sk
Z nebankovky Pohotovosť prešiel za exekútora
Pohľadávky Pohotovosti vymáha jej bývalý zamestnanec. Komora ho disciplinárne nepotrestala.
12. apr 2013 o 20:27 Veronika Prušová
Zažiť exekúciu je veľmi nepríjemné. Často tomu predchádza návšteva nebankovky a pôžička v čase finančných suchôt.(Zdroj: ILUSTRAČNÉ TASR)
Písmo:A-|A+6936
Pohľadávky Pohotovosti vymáha jej bývalý zamestnanec. Ústavný súd povedal, že ak exekútor predtým pracoval pre nebankovku, nemôže teraz vymáhať peniaze od jej dlžníkov.
V článku ďalej nájdete:
Exekútor nevidí na konaní nič neetické >>>
Minister spravodlivosti chce prísnejšie pravidlá >>>
BRATISLAVA. Exekútorom by sa prípady mohli prideľovať náhodne, napríklad elektronickým výberom, vie si predstaviť zmenu pravidiel Svetlana Kolesárová zo Slovenskej komory exekútorov.
Takéto riešenie by odbúralo mnohé pochybnosti, ktoré exekúcie sprevádzajú - najmä pre personálne prepojenia.
Ministerstvo váha
Ministerstvo spravodlivosti jasné stanovisko k možnosti náhodného výberu nezaujalo.
O takomto kroku uvažovali viacerí ministri, no narazili na odpor veľkých spoločností, operátorov, poisťovní, ktoré často musia od dlžníkov peniaze vymáhať.
Nechceli sa vzdať spolupráce s exekútormi, o ktorých vedia, že im pohľadávku aj vymôžu.
Prípad exekútora Rudolfa Krutého poukazuje, aké citlivé môže byť prepojenie medzi exekútorom a spoločnosťou, ktorá peniaze vymáha.
za exekútora ho vymenovali od 28. mája 2007;
komore exekútorov oznámil, že s výkonom exekúcií začne od 6. júna 2007;
v Pohotovosti ukončil pracovný pomer 29. mája 2007 a to k 5. júnu 2007;
Pohotovosť si ho potom vyberala ako exekútora, žiadala súdy, aby exekútorov v jej konaniach vymenili za Krutého.
Necelý rok totiž pracoval pre Pohotovosť a potom sa stal exekútorom. V novej pozícii pre nebankovú spoločnosť vymáhal pohľadávky.
Krutý tvrdí, že návrhy na vykonanie exekúcie odmietať nemohol. Vyberala si ho Pohotovosť a všeobecné súdy ho exekúciami poverovali.
Zlom nastal v apríli 2011, keď sa na Ústavný súd obrátil jeden z mnohých dlžníkov Pohotovosti. Sťažoval sa na porušenie svojich práv, lebo Krutého žiarsky okresný súd z konania nevylúčil.
Súd nemal pochybnosti o nestrannosti exekútora, hoci pracoval u účastníka konania. Za problém by skôr považoval, ak by bol Krutý zamestnancom dlžníka.
Ústavný súd však naznačil, že predošlé zamestnanie exekútora môže vzbudzovať pochybnosti o jeho nestrannosti a nezaujatosti a takéto konanie dokonca nevylučuje ani disciplinárnu respektíve trestnú zodpovednosť ako verejného činiteľa.
Zároveň Ústavný súd povedal, že Krutý je povinný oznamovať súdu, že bol zamestnancom účastníka. „Je to okolnosť vylučujúca ho z vykonávania exekúcie,“ napísali v rozhodnutí.
Práce mal veľa
Krutého všeobecné súdy začali vylučovať z konania a exekútor začal súdy upozorňovať na predchádzajúce zamestnanie. Keď ho však vylúčili, on aj Pohotovosť sa sťažovali na Ústavnom súde. Neúspešne.
Z týchto následných rozhodnutí ústavných sudcov je zrejmé, že Krutý mal vysoký počet exekúcií pre Pohotovosť. Zároveň spoločnosť žiadala súdy, aby už vymenovaných exekútorov vymenili za Krutého.
Pochybnosti o jeho nestrannosti podľa okresných súdov vznikli aj preto, lebo nepredkladal podnety na zastavenie či čiastočné zastavenie exekúcií pre neprijateľné podmienky v spotrebiteľských zmluvách, hoci to bola všeobecne známa skutočnosť.
Krutý spojitosť s Pohotovosťou stále odmieta a cíti sa nestranný. Hovorí, že exekútorom sa chcel stať, skôr ako pracoval v Pohotovosti a už počas štúdia na práve pracoval v exekútorskom úrade a neskôr bol koncipientom.
Jeho konanie si všimla aj exministerka spravodlivosti Lucia Žitňanská, ktorá naňho podala v novembri 2011 disciplinárny návrh. Disciplinárna komisia v marci 2012 rozhodla, že disciplinárny delikt nespravil. Nový minister spravodlivosti Tomáš Borec sa voči rozhodnutiu neodvolal, a tak sa stalo právoplatným.
Kolesárová zo Slovenskej komory exekútorov hovorí, že zákon nevylučuje, aby exekútor vymáhal pohľadávky pre bývalého zamestnávateľa.
Oprávnený si totiž môže vyberať exekútora kdekoľvek na Slovensku. Zároveň však pripomenula, že podľa Exekučného poriadku má každý právo vzniesť voči exekútorovi námietku.
„Vzťah oprávneného a jeho možnosť vybrať si súdneho exekútora je vlastne v protiklade s ustanovením Exekučného poriadku o zaujatosti,“ komentuje normy Kolesárová.
Exekútor nevidí na konaní nič neetické
RUDOLF KRUTÝ hovorí, že exekútor musí prijať každý návrh na vykonanie exekúcie.
Ako dlho ste v Pohotovosti pracovali?
„Zamestnancom som bol od 1. augusta 2006 do 5. júna 2007, vrátane takmer mesačnej práceneschopnosti. Išlo o krátkodobý pracovný pomer. Nebol som vedúcim zamestnancom, štatutárnym orgánom ani členom iného orgánu spoločnosti.“
Odkedy si vás Pohotovosť vyberala ako exekútora?
„Za exekútora ma vymenovali v roku 2007. Ak sa pýtate na moju spojitosť s Pohotovosťou, okrem obdobia, keď som v nej pracoval, žiadna neexistuje. Podľa exekučného poriadku exekúciu vykoná exekútor, ktorého v návrhu na vykonanie exekúcie označí oprávnený a ktorého jej vykonaním poverí súd. V zmysle Etického kódexu súdnych exekútorov je exekútor povinný prijať každý návrh na vykonanie exekúcie.“
V koľkých konaniach ste vymáhali pohľadávky pre Pohotovosť?
„Exekútorské úrady počty svojich konaní nezverejňujú. Podľa Exekučného poriadku sú exekútor a jeho zamestnanci povinní zachovávať mlčanlivosť o všetkých skutočnostiach, o ktorých sa dozvedeli pri výkone exekučnej činnosti. O pridelení exekúcie však rozhoduje oprávnený, nie exekútor.“
Považujete za etické, že konáte v týchto konaniach?
„Prečo by to malo byť neetické? Môj pracovný pomer v spoločnosti skončil a neskôr som sa stal súdnym exekútorom, keďže som sa v tejto oblasti pohyboval niekoľko rokov. Je to prirodzený vývoj, a navyše aj pri subjektívnej nestrannosti sudcov sa vychádza z prezumpcie nestrannosti, až kým nie je preukázaný opak.“
Upozorňovali ste súdy vo všetkých konaniach, že sa môžete javiť ako nie nestranný?
„Subjektívne som nikdy nemal a nemám pocit zaujatosti voči danému oprávnenému. Ale vzhľadom na to, že si ctím a dodržiavam zákony a rozhodnutia súdov, splnil som si svoju povinnosť v zmysle Exekučného poriadku vo všetkých konaniach v prospech Pohotovosti. Plním si túto povinnosť dodnes.“
Borec chce prísnejšie pravidlá
Minister spravodlivosti sľubuje zmeny v Exekučnom poriadku. Zatiaľ ich nepredložil.
1.Nároky na exekútorov sa zvýšia
Ministerstvo spravodlivosti chce zaviesť účinnejší dohľad nad činnosťou súdnych exekútorov.
Vyberať sa budú riadne vo výberových konaniach tak, ako je to zvykom v iných právnických povolaniach.
2.Vymení bezzubý systém disciplinárnych konaní
Súčasný systém disciplinárnych konaní je neefektívny. Minister Borec chce preto sprísniť dohľad nad komorou. Pozícia súdu sa zmení tak, že sa stane odvolacím orgánom proti rozhodnutiam disciplinárneho senátu.
Ministerstvo sľubuje, že sa výrazne oslabí možnosť vplyvu stavovskej solidarity na priebeh disciplinárnych konaní.
3.Väčšia pozornosť vymoženým peniazom.
Už by sa nemalo stať, že si exekútor nechá vymožené peniaze na svojom účte.
Ministerstvo počíta so zavedením presných lehôt na poukázanie vymožených peňazí oprávnenému. Porušenie tejto povinnosti bude disciplinárnym previnením.
Zdieľať na facebooku (36) Diskusia (69)